نشرت “لوموند” في نسختها الخاصة بافريقيا مقالا عما سمته بالفريق الملكي اللي ربح فماتش التصويت على عودة المغرب الى الاتحاد الافريقي. الماتش اكيد كان قاسح بزاف. فهاد المنتخب تحدثت “لوموند” عما لعبه المستشار الملكي وزير الخارجية الاسبق الطيب الفاسي الفهري. غير هاد الهدرة ودورو فعلاقة المغرب برئيس رواندا بول كاغامي فيها نظر. الفاسي الفهري حسب من عايشه وعرفه لا يهمه الا نفسه. ابعاده من زيارة المغرب الى اديس ابابا عندها معنى. ما فيدكش وسير فحالك. ابعاد فيه اهانة كبيرة حقاش هو المسؤول على ملف الديبلوماسية ويبعد من حدث مثل هادا يعني انتهى وقتك. الفريق الملكي وفق “لوموند” يتكون من المدافع فؤاد عالي الهمة. هاد الشخص اللي قرا مع الملك وخرج باش يؤسس البام ورجع مستشار الملك خدمتو بزاف فالمغرب اكثر منها فالخارج. اكيد ان حضوره في اديس ابابا كيبين اهميتو. الهمة يمكن يكون مدافع ولكن ماشي بوحدو فهاد البوسط. وسط الميدان اللي كيوزع الكورات ديال المغرب فافريقيا وفق “لوموند” هو الوزير المنتدب في الخارجية ناصر بوريطة. ولد الخارجية لاعب اكثر من وسط الميدان. كيلعب حتى فالهجوم. هو وزير الخارجية الحقيقي الفعفاع صلاح الدين مزوار غير فالواجهة. طويل وهبيل وصافي. اما السطوبور اللي كيكسر هجمات الخصم فهو ياسين المنصوري مدير المخابرات العسكرية “لادجيد” =المديرية العامة للدراسات والمستندات”. عندو دور مهم بزاف وخدام مزيان فالقارة ولكن ماشي بوحدو فهاد الميدان. فين زلكات لوموند بزاف هي فسفيرة المغرب في اثيوبيا نزهة العلوي المحمدي للي كالو عليها مهاجمة. اولا ديبلوماسية جبهة وصافي. ضعيفة وما فيدهاش كيف كيتصورها لوموند. السيدة كانت سفيرة المغرب فغانا ودازت فترتها ضعيفة بلا نتائج. كانت موظفة بسيطة اللي نفعها جوجت لحوايج ما عندها علاقة بفهم الملفات وهي الجبهة وانها كتعرف تبيع راسها مزيان. صحاب الخارجية عارفينها ما فيدهاش. عارفين ان منصب سفيرة المغرب فاثيوبيا كسوة اكبر منها. اكثر واحد عارف هاد الشي هو ناصر بوريطة. طبعا اللي دارها سفيرة هو الفعفاع. باش يديرك واحد بحال الفعفاع فشي بوسط باين العربون. يمكن نزيدو فهاد الفرقة ديال “لوموند” 4 اللعابة اساسيين بزاف بزاف فالمشروع الملكي فافريقيا. مصطفى التراب الرئيس المنتدب لمؤسسة محمد السادس للتنمية المستدامة وهادي خدامة بزاف فافريقيا ثم وهادا مهم بزاف رئيس المكتب الشريف للفوسفاط. بهاد الشركة وهاد المؤسسة المغرب خدام مزيان. فخطاب الملك فاديس ابابا حبد الفوسفاط من خلال الحديث عن الامن الغذائي وجبد التنمية المستدامة والمشاريع المغربية الافريقية. هاد الشي كيبين اهمية هاد اللاعب. لاعب اخر عندو دور كبير هو وزير الفلاحة والصيد البحري عزيز اخنوش. بزافت المشاريع اللي داير المغرب فافريقيا وفيها تجسيد للتعاون جنوب جنوب مبنية بالاساس على الفلاحة باش تحقق افريقيا الامن الغذائي. هاد الشي مهم بزاف وخصص ليه الملك فخطاب اديس ابابا حيزا مهما. فكل زيارات الملك وجولاته في افريقيا كاين اخنوش حاضر. جولته اللي غادية تبدا هاد الاسبوع بجنوب السودان ومنها غانا وزامبيا حاضر فيها. وحاضر فيها وزير اخر من ضمن الفريق الملكي للعب في افريقيا وهو مولاي حفيظ العلمي وزير التجارة والصناعة. المشاريع ذات الطابع التجاري والمبادلات جنوب جنوب خدام عليها هاد الوزير. طبعا اللاعب المهم فهاد الفريق الملكي كذلك واللي كيعاون بشكل كبير الهمة وياسين المنصوري هو عبد اللطيف الحموشي المدير العام للمديرية العامة للامن الوطني ومدير المخابرات الداخلية. شفناه زار الكوت ديفوار وزار الغابون وزار رواندا. خبرته الكبيرة في محاربة الارهاب ومعرفته العميقة بهاد الملف جعلته لاعبا اساسيا واخا ظاهريا مكلف بالمخابرات الداخلية ولكن مع الارهاب وتداعياته تقلبات الاية وولى هاد الملف يطغى على العلاقات الدولية. الحموشي لاعب اساسي فهاد الفرقة. فرقة فيها لعابة اخرين ولكن اقل اهمية. فيها شي لعابة من القطاع الخاص وفيها لعابة من القطاع العام لكن ما كيماركيوش لبيوتا غير كيعانو وصافي 
لوموند كالت باللي الفريق الملكي اللي ربح “الاتحاد الافريقي” فيه الهمة مدافعا وبوريطة وسط الميدان والمنصوري سطوبور نزهة العلوي مهاجمة وهي ضعيفة بزاف ونسى 4 اللعابة اساسيين بيهم الفرقة ما تكونش: التراب واخنوش والحموشي والعلمي